ব্রিটিশবিরোধী আন্দোলনে বাঙালি যুবসম্প্রদায়কে উদ্বুদ্ধ করতে ও শক্তিমত্তা প্রদর্শনের মাধ্যমে তাদের মনোবল বাড়ানোর উদ্দেশ্যে চট্টগ্রাম নগরীর বদরপাতি এলাকার সওদাগর আবদুল জব্বার ১৯০৯ সালে এই খেলা ও মেলার সূচনা করেন। এ খেলার প্রবর্তক আবদুল জব্বারের মৃত্যুর পর এ প্রতিযোগিতা জব্বারের বলি খেলা নামে পরিচিতি লাভ করে। প্রতি বছর ১২ বৈশাখ নগরের লালদিঘি মাঠে এই বলি খেলা অনুষ্ঠিত হয়। চট্টগ্রামের আঞ্চলিক ভাষায় ‘কুস্তি’ বলি খেলা নামে পরিচিতি। ব্রিটিশ ও পাকিস্তানি আমলে বৃহত্তর চট্টগ্রাম ছাড়াও তৎকালীন বার্মার আরাকান অঞ্চল থেকেও নামিদামি বলিরা এ খেলায় অংশ নিতেন।